钦定古今图书集成/明伦汇编/氏族典/第126卷 > 陈谔
## 钦定古今图书集成/明伦汇编/氏族典/第126卷 > 陈谔

按《明外史耿通传》：“陈谔，字克忠，番禺人。永乐中，以乡
举入太学，授刑科给事中。遇事刚果，弹劾无所避。每
奏事，大声如钟，帝令饿之数日，奏对如故，呼为大声
秀才。尝言事忤旨，命坎瘗奉天门，露其首，七日不死，
赦出还职。寻奏事复忤旨，罚修象房。谔贫不能雇役，
乃躬自操作。帝怜之，命复官，搏击愈力。十一年，奉使”
云南还，命署通政司事。逾年，署应天府。历署鸿胪、工
部，所至能其官。十六年擢顺天府尹。政严鸷，执政忌
之，出为湖广按察使。阅三载，改山西。坐事落职。仁宗
即位，遇赦，当还故官。帝以谔前在湖广，颇摭楚王细
故，乃曰：“谔，小人也。”谪海盐知县，迁荆王长史，为王府
所厌苦。宣德三年迁镇江府同知。致仕归卒。